Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: nyilvánosságáról szóló 1992. évi LXIII. törvény 20. § (1) bekezdése kimondja: „a közérdekű adat megismerésére irányuló
Paragraph Index: 1103

nyilvánosságáról szóló 1992. évi LXIII. törvény 20. § (1) bekezdése kimondja: „a közérdekű adat megismerésére irányuló kérelemnek az adatot kezelő szerv a kérelem tudomására jutását követő legrövidebb idő alatt, legfeljebb azonban 15 napon belül közérthető formában tesz eleget.” Az adatvédelmi törvény nem követeli meg, hogy a kérelmet írásban nyújtsák be. Közérdekű adatot lehet kérni telefonon és személyesen is. Sőt, a közérdekű adatokat kezelő szerv egyéb módon is tudomást szerezhet ilyen adatkérésről. A Népszabadság című napilap 1997. augusztus 1-jei száma például hírül adta, hogy a Külügyminisztérium megfontolja a támogatásokról szóló lista közzétételét. A kérdés tehát nem az, hogy az Alba Kör szóvivője fel tud-e mutatni az adatközlésre irányuló kérelmet, hanem hogy a Külügyminisztériumnak volt-e tudomása ilyen adatkérésről, és ha igen, azt miért nem teljesítette az adatvédelmi törvényben megállapított határidőn belül. Ha másként nem, az általam indított jelen vizsgálat nyomán az államtitkár, illetőleg a minisztérium november elején tudomást szerzett erről a kérésről, ezért kértem, hogy az adatvédelmi törvény idézett rendelkezésének megfelelően levelem kézhezvételétől számított 15 napon belül az adatkérést teljesítsék, vagy annak megtagadásáról az indokokkal együtt a kérelmezőt 8 napon belül értesítsék. Felhívom a figyelmét, hogy noha — mint erre utaltam — nem törvényi követelmény a közérdekű adatkérést írásban benyújtani, ez nagyon is célszerű. Amennyiben a Külügyminisztérium illetékesei az adatkérést megtagadják vagy a határidőt elmulasztják, Ön a Fővárosi Bírósághoz is fordulhat, mely az ilyen ügyekben soron kívül köteles eljárni. Budapest, 1997. december 18. Üdvözlettel: Dr. Majtényi László (737/A/1997) * * * [Állásfoglalás politikai véleményeket is tükröző közvélemény-kutatás jogszerűségéről] [...] Budapest Tisztelt [...]! A XVI. Kerületi Önkormányzat Önök által kifogásolt — a polgárok politikai véleményére is vonatkozó — adatgyűjtésével kapcsolatban a vizsgálatot lezártam, ennek eredménye a következő:

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes